**FOND NA SPRAVODLIVÚ TRANSFORMÁCIU**

**Špecifický cieľ – Fond na spravodlivú transformáciu**

**Stratégia programu**

|  |
| --- |
| Fond na spravodlivú transformáciu (FST) sa zameriava na tie regióny a odvetvia, ktoré sú najviac zasiahnuté transformáciou vzhľadom na ich závislosť od fosílnych palív vrátane uhlia, alebo priemyselných procesov náročných na produkciu skleníkových plynov.  Základom pre programovanie FST je Plán spravodlivej transformácie (PST), ktorý definuje územia najviac postihnuté negatívnymi hospodárskymi, sociálnymi a environmentálnymi dôsledkami transformácie. FST podporuje adaptáciu pracovníkov na transformujúce sa potreby pracovného trhu, pomáha územiu vyrovnať sa so zánikom pracovných miest v oblasti produkcie a využívania fosílnych palív, podporuje riešenia negatívnych environmentálnych dopadov transformácie území a reaguje na transformačné potreby výrobných procesov priemyselných zariadení s najvyššou intenzitou skleníkových plynov.  Plán spravodlivej transformácie definuje konkrétne aktivity a opatrenia, ktoré je potrebné realizovať v súlade s Integrovaným národným energetickým a klimatickým plánom (NEKP) pre naplnenie cieľov Európskej únie (EÚ) v oblasti energetiky a klímy do roku 2030, dosahovania klimaticky neutrálneho hospodárstva do roku 2050. PST definuje výzvy a potreby najviac zasiahnutých území s ohľadom na riziká vyľudňovania, určuje typy operácií potrebných na podporu vytvárania pracovných miest, aby sa zabezpečil udržateľný rozvoj hospodárskych činností odolných proti zmene klímy v súlade s cieľmi Európskej zelenej dohody.  Transformácia na klimaticky neutrálne a obehové hospodárstvo predstavuje jeden z kľúčových cieľov politiky EÚ. Slovenská republika (SR) začala s koncepčnou transformáciou národného hospodárstva na klimaticky neutrálne v roku 2018 zahájením procesu transformácie regiónu hornej Nitry. Transformácia regiónu hornej Nitry prebieha v súlade so stratégiou „Zelenšie Slovensko“ (Stratégia environmentálnej politiky SR do roku 2030), ktorá stanovuje zníženie emisií o 20 % do roku 2030 v sektore, na ktorý sa nevzťahuje ETS. Slovenská republika sa zaviazala k postupnému ukončeniu ťažby a využívania uhlia do roku 2023 v uznesení Vlády SR č. 336/2019 k Akčnému plánu transformácie uhoľného regiónu horná Nitra z dňa 03.07.2019. Akčný plán navrhuje súbor podporných opatrení pre zasiahnuté oblasti a spoločenstvá vrátane opatrení, ktoré majú podporiť udržateľný hospodársky rast, tvorbu pracovných nových miest, zlepšenie infraštruktúry a obnovy životného prostredia. Plán spravodlivej transformácie synergicky zohľadňuje vízie regiónu stanovené v Akčnom pláne transformácie uhoľného regiónu horná Nitra.  Prechod na klimatickú neutralitu zo strany priemyselných odvetví a činností náročných na skleníkové plyny prináša regiónom podobné výzvy, medzi ktoré je možné zaradiť stratu zamestnania a s tým spojenú nezamestnanosť, sociálne problémy, negatívne dopady na životné prostredie, demografické zmeny, odliv mladých ľudí, starnutie obyvateľstva a ďalšie dôsledky týkajúce sa ohrozenia miestnych ekonomík. Na Slovensku má najväčší podiel na emisiách skleníkových plynov energetický priemysel, spracovateľský priemysel, stavebníctvo, doprava a obytný sektor (spaľovanie v domácnostiach). Energetika vrátane dopravy, spolu s priemyselnými procesmi tvorí až 90% všetkých emisií. V rámci energetického priemyslu sú hlavnými emitentmi výrobcovia elektriny a tepla spaľujúci fosílne palivá a petrochemický priemysel. V rámci výrobných odvetví sú hlavnými emitentmi výrobcovia kovov, cementársky, magnezitový a chemický priemysel. Najväčší emitenti sú primárne sústredení regióne hornej Nitry, Košickom a Banskobystrickom kraji. Najväčší potenciál zníženia emisií je v ukončení spaľovania uhlia v energetike a v zmenách technológií v oceliarstve. Opatrenia na zníženie spotreby energie v priemyselných odvetviach sa zameriavajú hlavne na podporu investícií do nových technológií, ktoré sú menej uhlíkovo náročné, prechod na nízkouhlíkové palivá a zlepšenie energetickej účinnosti v priemysle.  Medzi kľúčové výzvy, ktorým čelia transformujúce sa regióny v súvislosti s dekarbonizáciou patrí strata pracovných miest v konkrétnych odvetviach. FST reaguje na tieto dopady a napomáha pri obnove bývalých priemyselných oblastí, zvyšovaní kvalifikácie a rekvalifikácie zamestnancov v transformujúcich sa odvetviach, a zlepšení energetickej efektívnosti verejnej infraštruktúry a podnikov. Zároveň podporuje MSP so zameraním na nové odvetvia a na výskum, vývoj a inovácie, zlepšenie obehového hospodárstva, vytváranie pracovných miest prostredníctvom startupov a špecificky sa zameriava na podporu a rozvoj mladých ľudí v dotknutých regiónoch.  Na základe transformačnej analýzy boli identifikované dopady prechodu na klimatickú neutralitu najmä na území hornej Nitry, v Košickom a Banskobystrickom kraji. Pre územie hornej Nitry a Košický kraj je kľúčové zamerať sa na podporu investícií do nových sektorov, podporu vytvárania nových pracovných miest, transformáciu výrobných procesov s cieľom dosiahnutia energetickej efektívnosti, vývoj nových inovatívnych produktov a technológií, opätovné využitie území na nové účely, podporu MSP a začínajúcich podnikov, preškolenie pracovnej sily alebo zlepšenie zručností pri riešení ich nesúladu. Územie Banskobystrického kraja je poznačené dlhoročnou závislosťou na ťažkom a uhlíkovo náročnom priemysle s negatívnym dopadom na životné prostredie a klímu, a nedostatočnou diverzifikáciou miestnej ekonomiky. Región čelí depopulácii, starnutiu obyvateľstva a globálnemu zníženiu atraktivity regiónu. Pre Banskobystrický kraj je kľúčovým podporiť rozvoj nových hospodárskych sektorov s cieľom zvýšiť diverzifikáciu miestnej ekonomiky. Podpora by mala zahŕňať vytváranie pracovných miest v nových odvetviach hospodárstva, podporu začínajúcich podnikov a rozvoj MSP. Spoločným cieľom pre všetky dotknuté regióny je dosiahnuť zatraktívnenie regiónov, najmä pre mladú generáciu, vytvorením nových pracovných príležitostí s vyššou pridanou hodnotou v nových odvetviach hospodárstva.  Zdrojmi z FST sú dopĺňané zdroje dostupné v rámci politiky súdržnosti s cieľom komplexného riešenia transformačných dôsledkov. FST zároveň komplementárne a synergicky dopĺňa zdroje Modernizačného fondu, a to najmä pri riešení socioekonomických a zamestnaneckých dopadov modernizácie energetických systémov a zlepšenia energetickej efektívnosti, ako aj Mechanizmus na podporu obnovy a odolnosti, konkrétne komponenty dekarbonizácie priemyslu, obnoviteľných zdrojov a energetickej infraštruktúry, obnovy budov. Kľúčové vymedzenie synergie a komplementárnosti s inými relevantnými programami EÚ na riešenie identifikovaných rozvojových potrieb s plánovanou podporou z ostatných pilierov Mechanizmu spravodlivej transformácie je definované v Pláne spravodlivej transformácie. |

|  |  |  |
| --- | --- | --- |
| **Tabuľka 1** | | |
| **Špecifický cieľ FST** | **Špecifický cieľ** | **Odôvodnenie (zhrnutie)** |
| Fond na spravodlivú transformáciu (FST) | *Umožniť regiónom a ľuďom riešiť sociálne, hospodárske a environmentálne dôsledky spôsobené transformáciou v rámci plnenia energetického a klimatického cieľa Únie do roku 2030 a dosahovania klimaticky neutrálneho hospodárstva Únie do roku 2050 na základe Parížskej dohody* | V zmysle čl. 10 Európskeho parlamentu a Rady, ktorým sa zriaďuje Fond na spravodlivú transformáciu (ďalej len ako „Nariadenie“) sa zdroje FST programujú pre kategórie regiónov, v ktorých sa nachádzajú dotknuté územia, na základe Plánu spravodlivej transformácie.  V súlade so špecifickým cieľom FST, oprávnené aktivity priamo prispievajú k zníženiu nepriaznivých účinkov transformácie zmierňovaním negatívnych dôsledkov na zamestnanosť financovaním diverzifikácie a modernizácie miestneho hospodárstva.  FST podporuje len tie činnosti, ktoré priamo súvisia s jeho špecifickým cieľom a ktoré prispievajú k implementácii Plánu spravodlivej transformácie. Všetky podporované činnosti sa realizujú v súlade s klimatickými, environmentálnymi a sociálnymi záväzkami a prioritami EÚ.  Plán spravodlivej transformácie je východiskovou stratégiou pre programovanie FST a vymedzuje *3 základné piliere*  pre oprávnené územia, ktoré sú odrazom regionálnych vízií a cieľov spojených s riešením transformačných dôsledkov a prispievajú k implementácii Plánu spravodlivej transformácie.   * *I. Rozvoj nových pilierov regionálnych ekonomík: podnikanie a inovácie, rozvoj nových zručností, príležitostí a rastúcich sektorov;*   Vzhľadom na dopady transformácie je potrebné zabezpečiť, aby oprávnené regióny prispôsobili svoju ekonomiku novým podmienkam. Regióny by mali diverzifikovať lokálne hospodárstvo, vytvoriť nové udržateľné pracovné miesta (ako náhradu za zaniknuté pracovné miesta v baníctve, energetike a priemysle s negatívnym vplyvom na klimatickú zmenu) podporiť rastúce sektory, podporiť podnikanie, vznik MSP a startupov a tvorbu, respektíve udržanie pracovných miest. Regióny by sa mali zamerať na využitie potenciálu tradičných regionálnych odvetví. Zároveň je nevyhnutné podporiť nárast nových špecializovaných ľudských kapacít a stimulovať príležitosti v sektoroch zameraných na nové technológie, digitalizáciu, výskum, vývoj a inovácie.   * *II. Udržateľné životné prostredie: znižovanie dopadov na životné prostredie a klímu, rozvoj čistej energie, podpora dekarbonizácie a udržateľná doprava;*   Nevyhnutným krokom k dosiahnutiu klimatickej neutrality je zníženie závislosti lokálnej ekonomiky od klimaticky intenzívneho priemyslu a mitigácia negatívnych dopadov na životné prostredie. Kľúčové aktivity sú zamerané na zavádzanie čistej energie, podporu inovácií v oblasti dekarbonizácie a zvyšovania energetickej efektívnosti. Podpora je nasmerovaná na prepojenie ekonomiky a čistého životného prostredia, podporu inovatívnych riešení v zelenej a obehovej ekonomike, čistej energetiky a technológií. Podpora je zameraná na využitie obnoviteľných zdrojov energie, alternatívne zdroje energie a nové technológie. Nevyhnutnosťou je sanácia environmentálnych záťaží a opätovné využitie brownfieldov vzniknutých dôsledkom transformácie.   * *III. Kvalita života a zvýšenie atraktivity a príležitostí v území: sociálna, zdravotná a vzdelávacia infraštruktúra, podpora vzdelávania a zvyšovanie kvalifikácie;*   S ohľadom na proces transformácie je nevyhnutné dosiahnuť, aby regióny reagovali na dopady prechodu na klimaticky neutrálne hospodárstvo podporou tvorby nových udržateľných pracovných miest pre všetky úrovne vzdelania a kvalifikácie, so špeciálnym zameraním sa na mladých. Cieľom je dosiahnuť zosúladenie dopytu a ponuky na trhu práce, podpora vzdelávania, zvyšovania kvalifikácie, prípadne rekvalifikácie pracovnej sily, ale aj podpora zamestnanosti v oblasti výskumu, inovácií, digitalizácie a nových odvetví. Nevyhnutnosťou je podpora preškolenia uchádzačov o zamestnanie a zabezpečenie asistencie pri hľadaní práce. Podpora je zameraná na vzdelávanie a rekvalifikáciu pre pokrytie dopytu v nových sektoroch ekonomiky. Získavanie nových hybridných zručností je nevyhnutné pre rozvoj a podporu rýchlo rastúcich sektorov. Zároveň je nevyhnutné zatraktívniť pracovné príležitosti a vytvoriť pracovné miesta s pridanou hodnotou. Cieľom navrhnutých aktivít je zmiernenie negatívnych demografických zmien, odlivu mozgov, depopulácie a starnutia obyvateľstva, pre dosiahnutie celkového zatraktívnenie územia, vyššej kvality života zlepšením sociálnych, zdravotníckych a vzdelávacích služieb. Podpora je smerovaná do skvalitnenia voľnočasových a rekreačných aktivít, budovanie a zlepšenie infraštruktúr a služieb v rámci sektora turizmu, so špeciálnym zameraním na tradičné oblasti  *Hlavným východiskom pre určovanie podpory pre špecifický cieľ je Plán spravodlivej transformácie, dôležité je plnenie záväzkov a odporúčaní, tak ako sú definované v politicko-legislatívnom rámci:*   * *Integrovaný národný energetický a klimatický plán na roky 2021-2030* * *Nízkouhlíková stratégia rozvoja SR do roku 2030 s výhľadom do roku 2050* * *Envirostratégia 2030* * *Stratégia adaptácie SR na zmenu klímy* * *Moderné a úspešné Slovensko - Národný program reforiem SR* * *Stratégia výskumu a inovácií pre inteligentnú špecializáciu Slovenskej republiky 2021 –2027 (RIS3 SR)* * *Stratégia hospodárskej politiky SR do roku 2030* * *Európsky pilier sociálnych práv.* |

**Špecifický cieľ: Umožniť regiónom a ľuďom riešiť sociálne, hospodárske a environmentálne dôsledky spôsobené transformáciou v rámci plnenia energetického a klimatického cieľa Únie do roku 2030 a dosahovania klimaticky neutrálneho hospodárstva Únie do roku 2050 na základe Parížskej dohody**

|  |
| --- |
| Hlavným cieľom intervencií FST je zmierňovať nepriaznivé účinky klimatickej transformácie podporou najviac postihnutých území a dotknutých obyvateľov a podporovať vyváženú sociálno-ekonomickú transformáciu.  **Špecifický cieľ FST bude napĺňaný aktivitami vychádzajúcimi z Plánu spravodlivej transformácie, ktoré sú priamo zamerané na identifikované výzvy, ktorým budú čeliť najviac zasiahnuté územia v procese transformácie.**  **Pilier I:** **Rozvoj nových pilierov regionálnych ekonomík: podnikanie a inovácie, rozvoj nových zručností, príležitostí a rastúcich sektorov;**  Opatrenia prispejú k podpore miestneho hospodárstva a zabezpečia jeho dlhodobú udržateľnosť s ohľadom na ciele Európskej zelenej dohody. Osobitným výstupom je podpora výskumu, vývoja a inovácii v oblasti pokročilých a udržateľných technológií, ako aj v oblasti digitalizácie a digitálnej konektivity. Tieto opatrenia pomôžu zmierniť negatívne dopady transformácie a zároveň prispejú k prechodu na klimaticky neutrálne hospodárstvo.  Priority sú vzájomne prepojené a odrážajú potrebné opatrenia, ktoré sa majú vykonať s cieľom podporiť regióny pri znižovaní emisií skleníkových plynov, a zároveň riešiť dôsledky transformácie. Navrhované opatrenia sú zamerané na podporu investícií do nových odvetví, podporu vytvárania nových pracovných miest, transformáciu výrobných procesov tak, aby boli energeticky účinnejšie, vývoj nových inovatívnych produktov, podporu MSP a začínajúcich podnikov.  Podpora je zameraná na rozvoj nových hospodárskych odvetví s cieľom vytvoriť nové pracovné miesta v nových odvetviach hospodárstva, podporiť začínajúce podniky a rozvoj MSP s cieľom nahradiť pracovné miesta, ktoré zaniknú v banskom, energetickom a priemyselnom sektore. Tento pilier by mal podporovať aj výskum a inovácie, ktoré prinesú nové pracovné príležitosti pre vysokokvalifikovaných uchádzačov o zamestnanie a zlepšia inovačný potenciál miestnych podnikov.  Pilier I. sa osobitne zameriava na potrebu vytvoriť nové príležitosti pre ľudí, ktorí prídu o zamestnanie priamo v dôsledku transformácie. Rovnako dôležité je vytváranie nových príležitostí pre mladšiu generáciu s cieľom predchádzania odlivu mozgov z územia. Rieši výzvu nižšej dostupnosti príležitostí vo výskume, vývoji a inováciách ako aj nižšej aktivity MSP v regióne. Podporí obnovu území a aktív upadajúceho odvetvia ťažby a energetiky na nové využitie, či už ako priemyselné parky na územiach, inštaláciu OZE, alebo kultúrne a rekreačné zóny.  Dekarbonizačné procesy v priemysle povedú k zvýšeniu nezamestnanosti a nárastu rizika depopulácie v dôsledku migrácie a starnutiu obyvateľstva. Podpora z FST je cielená na riešenie ekonomických dôsledkov transformácie, rozvoj nových hospodárskych odvetví s cieľom vytvoriť príležitosti pre mladú generáciu a riešiť tak negatívny migračný trend a starnutie obyvateľstva.  **V rámci Piliera I, ktorého cieľom sú intervenčné riešenia ekonomických dôsledkov transformácie sú priority zamerané nasledovne:**  **I.1 Podpora výskumu, vývoja a inovácií (VVaI), vrátane podpory interdisciplinárneho výskumu a inovácií so zameraním sa na nové sektory;**  **I.2 Diverzifikácia lokálnych ekonomík s dôrazom na tvorbu nových udržateľných pracovných miest;**  **I.3 Podpora rozvoja malého a stredného podnikania;**  **I.4 Podpora iných podnikov než MSP.**  **I.1 Podpora výskumu, vývoja a inovácií (VVaI), vrátane podpory interdisciplinárneho výskumu a inovácií so zameraním na nové sektory**  Opatrenie je zamerané na rozvoj nových pracovných miest a podnikateľských príležitostí vo VVaI na podporu diverzifikácie hospodárstva do odvetví s vyššou pridanou hodnotou. Vytvorí sa, alebo bude využitá existujúca základňa, pre expanziu inovačných aktivít aj existujúcich vedecko-výskumných a výskumno-technologických inštitúcií. Aktivity sú zamerané na posilnenie výskumno-vývojových a inovačných činností veľkých spoločností v regióne. Podpora je nasmerovaná aj do MSP, s cieľom dosiahnutia motivácie pre spoluprácu s výskumno-vývojovými centrami/inštitúciami za účelom rozvoja inovačného ekosystému a tvorby inovačných synergií v regiónoch. Zároveň bude kladený dôraz na využívanie a budovanie už existujúcich inovačných kapacít v regiónoch, podporia sa výskumné inštitúcie a vedecko-výskumní pracovníci podporujúci proces transformácie a rozvoj pracovných príležitostí s vyššou pridanou hodnotou.  V rámci tejto priority budú podporené nasledovné aktivity:   * + podpora existujúcich a v odôvodnených prípadoch nového výskumno-vývojových a inovačných aktivít prispievajúcich k transformácii územia so zameraním na oblasti čistej energie, energetickej efektívnosti, inteligentných distribučných sietí a skladovania energie a vývoja a nasadzovania IoT v rôznych oblastiach;   + podpora výskumnej spolupráce cez inovačné a technologické centrá, v oblasti zelených technológií;   + podpora inovatívnych služieb pre MSP (inkubátory, prototypové centrá, 3D simulácie, 3D tlač a iné);   + podpora výskumných a vývojových centier so strategickým zameraním na výskum vodíkových technológií, batérií a zelených technológií;   + podpora rozvoja inovačných aktivít MSP prostredníctvom financovania projektov zameraných na regionálnu špecializáciu a na nové zručnosti pre novovznikajúce odvetvia mimo zanikajúcich odvetví priemyslu.   **I.2 Diverzifikácia lokálnych ekonomík s dôrazom na tvorbu nových udržateľných pracovných miest**  Opatrenie je zamerané na ekonomickú diverzifikáciu s dôrazom na tvorbu pracovných miest v nových odvetviach hospodárstva ako náhrada pracovných miest, ktoré zaniknú v ťažobnom, energetickom a priemyselnom sektore. Jedným z opatrení je podpora podnikania a vytváranie pracovných miest v udržateľnom poľnohospodárstve, pričom vychádza z poľnohospodárskej tradície regiónu s cieľom zlepšiť regionálnu sebestačnosť v poľnohospodárskej výrobe.  Cieľom je vytváranie nových pracovných miest mimo ťažobného priemyslu, ktoré sú osobitne zamerané na mladú generáciu, ako aj na zamestnancov ťažobného priemyslu, ktorí stratia zamestnanie pri postupnom vyraďovaní uhlia. Toto opatrenie bude zamerané na umiestnenie nových výrobných kapacít do území, ktoré zostanú po ukončení alebo modernizácii činnosti v ťažkom priemysle, aby bola účelne využitá existujúca priemyselná infraštruktúra, ale aj pracovná sila.  V rámci tejto priority budú podporené nasledovné aktivity:   * + podpora tvorby výskumných, vývojových a výrobných kapacít strategických technológií pre prechod na čisté energetické systémy a čistú mobilitu;   + podpora zavádzania nových technológií v oblasti obehovej ekonomiky (automatizovaná separácia odpadov, príprava separovaných prúdov na ďalšie materiálové zhodnotenie a iné);   + vytvorenie nových spracovateľských kapacít na zhodnocovanie separovaných materiálových prúdov z komunálnych odpadov, ako aj iných vedľajších produktov s nízkou, alebo žiadnou úrovňou zhodnotenia;   + podpora vývojových a produkčných kapacít pre automobilový priemysel;   + inovatívna výroba v segmente koľajových vozidiel pre intermodálnu dopravu;   + rozšírenie produkčných a servisných kapacít podnikov v oblasti OZE, elektromobility, energetickej efektívnosti budov a iné;   + podpora rozvoja udržateľného turizmu a ekoturizmu na základe tradícií regiónov s cieľom podpory udržateľných pracovných príležitostí aj vo vidieckych oblastiach;   + atraktívne pretváranie vybraných ťažobných lokalít na destinácie cestovného ruchu a centier pre rozvoj kreatívnej ekonomiky a komunitného života;   + rekonštrukcia a rozšírenie existujúcej infraštruktúry cestovného ruchu v regiónoch a skvalitňovanie služieb v oblasti turizmu;   + investície do udržateľnosti využívania pamiatok spojených s baníckou tradíciou regiónu ako sú skanzeny, múzea a ďalšia kultúrna infraštruktúra;   + rozvoj infraštruktúrneho zázemia, služieb a nástrojov slúžiacich rozvoju podnikania v kultúrno kreatívnom odvetví;   + podpora udržateľného agropodnikania podporujúceho riešenie dopadov transformácie územia;   + rozvoj smart poľnohospodárstva a inovatívnych postupov pestovania plodín s využitím OZE;   + rozvoj poľnohospodárstva s využitím zdrojov energie banských vôd;   + rozvoj pestovania a spracovania ovocia a zeleniny ako tradície regiónov;   + inovatívne postupy v produkcii a distribúcii potravinárskych produktov smerujúce ku skráteniu dodávateľského reťazca (z farmy na stôl) a zvýšeniu lokálnej spotreby z lokálnych zdrojov;   + podpora zakladania sociálnych podnikov a služieb verejného sektora v oblasti zdravých potravín a využívanie potravín vypestovaných v sociálnych podnikoch poskytujúcich pracovné príležitosti pre nízko kvalifikovaných ľudí a marginalizovaných skupín obyvateľstva.   **I.3 Podpora rozvoja malého a stredného podnikania**  V rámci tejto priority budú podporené nasledovné aktivity:   * + produktívne investície do MSP, vrátane mikropodnikov a startupov, ktoré vedú k hospodárskej diverzifikácii, modernizácii a rekonverzii;   + investície do fixného kapitálu, alebo nehmotných aktív podnikov za účelom produkcie výrobkov, alebo poskytovania služieb;   + obstaranie výrobných zariadení, nákup, alebo rekonštrukcia stavieb využívaných v podnikateľskej činnosti, obstaranie technologických postupov, programov, licencií a software;   + zavádzanie digitalizácie v podnikoch vrátane analýz postupov, procesov a nadväzujúcej investičnej podpory pre aplikáciu digitálnych riešení;   + podpora proof of concept projektov MSP;   + podporné nástroje pre ďalší rozvoj a rast MSP, ako sú služby expertov a inovačných ekosystémov a iné;   + podpora pri príprave projektov MSP;   + vytváranie podnikateľských inkubátorov, coworkingových centier, technologických centier a hubov na zvýšenie motivácie k podnikaniu;   **I.4 Podpora iných podnikov než MSP**  Podpora veľkých podnikov v súlade s nariadením o zriadení FST bude môcť byť poskytnutá pri projektoch, ktoré vytvoria, alebo zachovajú pracovné miesta. Tieto projekty budú zahrnuté v indikatívnom zozname v PST.  **PILIER II: Udržateľné životné prostredie: znižovanie dopadov na životné prostredie a klímu, rozvoj čistej energie, podpora dekarbonizácie a udržateľná mobilita;**  Druhý pilier je zameraný na podporu projektov čistej energie (prostredníctvom využitia obnoviteľných zdrojov energie a opatrení v zmysle energetickej účinnosti), udržateľného životného prostredia (revitalizácia životného prostredia a obnova priemyselných areálov) a dekarbonizácie (investície do znižovania emisií skleníkových plynov v priemysle, energetike, doprave a v budovách, ale aj prostredníctvom nových technológií).  V rámci druhého piliera sú opatrenia zamerané na podporu riešenia negatívnych environmentálnych dopadov ťažby, výroby energie a tepla z uhlia a fosílnych palív, a na podporu nových udržateľných energetických riešení v súlade s cieľmi prechodu na klimatickú neutralitu. Konkrétne sa zameriava na obnovu energetického sektora po postupnom ukončení činnosti elektrární založených na spaľovaní uhlia. V tejto súvislosti bude potrebné vybudovať nové zdroje elektrickej energie a vykurovania, pričom existuje príležitosť kompenzovať časť budúcej potreby vykurovania prostredníctvom kombinácie investícií do energetickej účinnosti a využitia potenciálu obnoviteľnej energie, špeciálne geotermálnej a solárnej.  Zároveň sa osobitne zameriava na sanáciu a revitalizáciu priemyselných areálov ťažobného, priemyselného a energetického sektoru a na ich premenu na nové využitie. Zmena účelu môže znamenať premenu územia napríklad na nové priemyselné parky, zóny s rekreačnou alebo kultúrnou funkciou alebo poľnohospodárskou funkciou a iné. Projekty tohto druhu vytvoria dočasné aj udržateľné pracovné miesta, a tak budú čiastočne kompenzovať zaniknuté pracovné miesta v upadajúcich uhlíkovo náročných odvetviach.  Cieľom je vytvoriť priestor a podporiť investície do inovatívnych projektov na podporu dekarbonizácie. To zároveň pomôže vytvoriť pracovné miesta v nových hospodárskych odvetviach. Rovnako je pilier zameraný aj na podporu nových príležitostí v nových rozvíjajúcich sa odvetviach a technológiách, ako je napríklad výroba zeleného vodíka a skladovanie energie. Práve na tieto projekty bude využitá existujúca priemyselná infraštruktúra v regiónoch.  Druhý pilier sa zameriava na zlepšenie životného prostredia a zmierňovanie dopadov na podnebie a klímu spôsobené činnosťou regionálneho priemyslu, miestneho vykurovania či dopravy s cieľom zvýšiť atraktivitu regiónu a celkovú kvalitu života. Opatrenia v rámci druhého piliera sa zameriavajú aj na podporu postupného znižovania emisií v odvetviach mimo ETS.  **V rámci Piliera II, ktorého cieľom sú intervenčné riešenia environmentálnych dôsledkov transformácie sú priority zamerané nasledovne:**  **II.1 Odstraňovanie environmentálnych záťaží priemyselných a ťažobných území vzniknutých pri prechode na klimaticky neutrálne hospodárstvo a konverzia území v súvislosti s ich transformáciou;**  **II.2 Rozvoj udržateľnej energetiky, dekarbonizácia priemyslu a zelené inovácie;**  **II.3 Znižovanie emisií skleníkových plynov v budovách a energetike;**  **II.4 Podpora udržateľnej inteligentnej mobility.**  **II.1 Odstraňovanie environmentálnych záťaží priemyselných a ťažobných území vzniknutých pri prechode na klimaticky neutrálne hospodárstvo a konverzia území v súvislosti s ich transformáciou**  Aktivity sú zamerané na podporu investícií do sanácie a revitalizácie území v oblastiach postihnutých ťažobnou činnosťou a spaľovaním uhlia s uplatnením princípu „znečisťovateľ platí“. Oprávnenou aktivitou je obnova lokalít, ktoré budú k dispozícii na opätovné využitie po ukončení výroby energie a tepla z uhlia a zároveň na revitalizáciu týchto území. Podporené budú investície do prestavby areálov ťažobného, priemyselného a energetického sektora za účelom nového využitia. V rámci tejto aktivity bude možné vytvoriť nové pracovné miesta na brownfieldoch ako preferenciu voči investíciám na zelenej lúke.  V rámci tejto priority budú podporené nasledovné aktivity:   * + podpora pre zabezpečenie prieskumu, environmentálnych auditov, monitorovania a sanácie environmentálnych záťaží vzniknutých ako dôsledok transformácie;   + podpora premeny a obnova environmentálne znečistených oblastí a lokalít z ťažobného, priemyselného a energetického sektora;   + revitalizácia technických, priemyselných pamiatok a ich sprístupnenie verejnosti vrátane nadväzujúcich služieb;   + využite priestorov odkalísk a skládok na inštaláciu OZE.   **II.2 Rozvoj udržateľnej energetiky, dekarbonizácia priemyslu a zelené inovácie**  Opatrenia sú zamerané na inovatívne investície do dekarbonizácie priemyslu, ktoré výrazne prispejú k zníženiu emisií skleníkových plynov. Rovnako sú zamerané na využitie existujúceho potenciálu rozvoja obnoviteľných zdrojov energie a čiastočne na kompenzáciu potreby výroby energie z uhlia po postupnom odstavení elektrárne na spaľovanie uhlia, ale aj z iných fosílnych zdrojov. Zároveň je cieľom podporiť nové udržateľné zdroje tepla ako náhrady výroby a dodávky tepla z fosílnych zdrojov. Opatrenia sú špecificky zamerané aj na výskum, vývoj a inovácie v energetickom sektore v synergii s pilierom 1. V neposlednom rade sa opatrenia sústreďujú aj na podporu využitia existujúceho potenciálu odpadového tepla z priemyselných procesov na zníženie emisií skleníkových plynov z iných zdrojov tepla na báze fosílnych palív.  V rámci tejto priority budú podporené nasledovné aktivity:   * + podpora inovácií v rámci dekarbonizácie priemyslu a v sektore udržateľnej energie;   + výstavba zariadení na výrobu zeleného vodíka, OZE (na plochách priemyselných zón alebo parkov) a ich využitie v energetických systémoch, vrátane diaľkového vykurovania a chladenia, podpora zavádzania inteligentných energetických systémov vrátane uskladňovania energie z OZE;   + využitie potenciálu regiónov z hľadiska udržateľnej energie, najmä geotermálnej a solárnej energie;   + podpora zavádzania technológií a systému CZT 4. generácie;   + podpora budovania Regionálnych centier udržateľnej energetiky;   + vypracovanie a implementácia nízkouhlíkových stratégií pre všetky typy území, najmä pre mestské oblasti vrátane aktualizácie a implementácie koncepcií rozvoja obcí v oblasti tepelnej energetiky;   + rozvoj energetických služieb na regionálnej a miestnej úrovni, zavádzanie systémov energetického a environmentálneho manažérstva vrátane energetických auditov.     **II.3 Znižovanie emisií skleníkových plynov v budovách a v energetike**  Opatrenia sú zamerané na investície do energetickej efektívnosti budov v transformujúcich sa regiónoch, ktoré môžu čiastočne kompenzovať potrebu využívania uhoľných a iných fosílnych zdrojov v rámci energetiky. Rovnako je cieľom podporiť investície do energetickej efektívnosti budov s cieľom zmierniť súčasnú potrebu výroby tepla z uhlia a iných fosílnych zdrojov a nahradiť ju novou formou výroby tepla.  V rámci tejto priority budú podporené nasledovné aktivity:   * + podpora inteligentných opatrení a inovatívnych riešení pre zvyšovanie energetickej efektívnosti budov a inteligentného využívania zdrojov energie v mestách a regiónoch;   + implementácia inteligentnej regulácie v mestách a regiónoch (regulačné sandboxy),   + podpora zlepšovania energetickej efektívnosti bytových budov (bytové domy a rodinné domy);   + podpora nákladovo-efektívnej hĺbkovej obnovy verejných budov;   + vybudovanie alebo modernizácia sietí diaľkového vykurovania a chladenia;   + inštalácia vysoko účinných kogeneračných jednotiek;   + výstavba, modernizácia a rekonštrukcia rozvodov energie, resp. rozvodov energetických médií;   + zavádzanie nových a zlepšovanie existujúcich systémov sledovania kvality ovzdušia, výstavba a rozvoj infraštruktúry pre správu, spracovanie, hodnotenie a zverejňovanie dát (vrátane identifikácie zdrojov znečisťovania ovzdušia).   **II.4 Podpora udržateľnej inteligentnej mobility**  Opatrenia sú zamerané na podporu implementácie miestnych a regionálnych projektov pre efektívnu a udržateľnú mobilitu, ktorá prispeje k úsporám emisií skleníkových plynov v sektore dopravy pri racionálnom a bezpečnom napĺňaní dopravných potrieb obyvateľov a podnikov. Cieľom opatrení je podporiť využívanie alternatívnych spôsobov mobility s využitím inovácií a princípov inteligentnej mobility. Tieto inovatívne riešenia podporia propagovanie a využívanie dopravy s nízkymi a nulovými emisiami, ktorá prispeje k dekarbonizácii regiónu. Aktivity sú zamerané na podporu ekologickej verejnej mobility ako alternatívy k individuálnej automobilovej doprave. Umožnia tak regiónom, jeho obyvateľom aj podnikom reagovať na potenciálne zmeny v spôsobe dochádzania a prepravy po vyradení ťažby a výroby energie z uhlia z prevádzky, čím pomôžu znížiť sociálne dopady a rozvíjať nové možnosti pre obyvateľov, od sociálnej inklúzie po využitie pracovných príležitostí. V neposlednom rade sú opatrenia v oblasti udržateľnej inteligentnej mobility orientované na podporu rozvoja lokálnych inovácií v mobilite založených na nízkoemisných a bezemisných zdrojoch a nosičoch energie, ktoré posilnia ekonomiku regiónov aj mikroekonomiky miest.  V rámci tejto priority budú podporené nasledovné aktivity:   * + rozvoj ekologickej verejnej mobility, statickej dopravy a integrovaných foriem verejných dopravných systémov s aplikáciou riešení inteligentnej mobility;   + podpora zavádzania inteligentnej mobility do bežnej praxe v podobe pilotných riešení aj trvalého využitia;   + podpora lokálnej bezemisnej mobility a mobility využívajúcej alternatívne zdroje a nosiče energie;   + modernizácia existujúcich a zavádzanie nových integrovaných dopravných systémov s aplikáciou riešení inteligentnej mobility - technická podpora softvérového zabezpečenia, ako aj hardvérového vybavenia a nástrojov zberu, spracovania a analýzy dát z dopravy a životného prostredia;   + podpora informovanosti verejnosti s cieľom zvyšovania atraktivity verejnej osobnej dopravy - zavádzanie doplnkových služieb verejnej osobnej dopravy;   + podpora dopravných systémov, ktoré využívajú obchodné a prevádzkové modely služieb inteligentnej mobility, najmä princípov zdieľanej ekonomiky;   + investície do obstarania ekologických vozidiel verejnej dopravy, rozvoj infraštruktúry pre rozvoj nízkoemisnej a bezemisnej mobility, vrátane elektromobility (nabíjacie systémy) a vodíka (plniace stanice) alebo projektov podporujúcichalternatívne dopravné prostriedky, napr. cyklodoprava a iná mikromobilita.   **PILIER III: Kvalita života a zvýšenie atraktivity a príležitostí v území: sociálna, zdravotná a vzdelávacia infraštruktúra, podpora vzdelávania a zvyšovanie kvalifikácie;**  Podpora je smerovaná do sociálnej a zdravotnej infraštruktúry, vzdelávania a zvyšovania kvalifikácie. Výstupom opatrení spojených s riešením sociálnych dôsledkov transformácie bude zvyšovanie špecializácie a úrovne zručností, rekvalifikácia vrátane odbornej prípravy dotknutých pracovníkov bez ohľadu na to, či sú stále zamestnaní alebo v dôsledku transformácie prišli o prácu. Opatrenia pomôžu ľuďom v transformujúcich sa regiónoch adaptovať sa na zmeny na trhu práce a získať zručnosti adekvátne pre nové pracovné príležitosti.  Pokles zamestnanosti v odvetviach hospodárstva ovplyvnených transformáciou je možné vyvážiť rozvojom nových pracovných príležitostí v novo rozvíjajúcich sa odvetviach hospodárstva, ktoré majú potenciál stať sa motorom budúceho udržateľného hospodárskeho rastu. Rýchlo rastúce odvetvia hospodárstva, ako je napríklad IT sektor, odborné služby a iné, majú potenciál vytvárať atraktívne pracovné miesta a pomôcť ľuďom nájsť uplatnenie pre všetky úrovne vzdelávania, vrátane príležitostí na vysokokvalifikovanú pracovnú silu v odvetviach s vysokou pridanou hodnotou. Z tohto pohľadu je špeciálna pozornosť opatrení venovaná mladej generácii s cieľom vytvorenia atraktívneho prostredia pre vzdelávanie, vytváranie pracovných miest s pridanou hodnotou a vhodných podmienok pre život. Opatrenia prispievajú k podpore pri hľadaní pracovného miesta uchádzačov o zamestnanie a ich aktívne začleňovanie na trhu práce.  Výsledkom opatrení je podpora v oblastiach vzdelávania a sociálneho začlenenia, ako aj podpora sociálnej infraštruktúry na účely zariadení starostlivosti o deti, starších a hendikepovaných ľudí a podpora miest výkonu praktického vyučovania. Spoločným cieľom týchto opatrení je celkový rozvoj a zvýšenie kvality života v transformujúcich sa regiónoch.  **V rámci piliera III, ktorého cieľom sú intervenčné riešenia sociálnych dôsledkov transformácie sú priority zamerané nasledovne:**  **III.1 Podpora vzdelávania a zvyšovania kvalifikácie a rekvalifikácia pracovnej sily (upskilling a reskilling) s dôrazom na celoživotné vzdelávanie;**  **III.2 Zlepšenie sociálnej a zdravotnej starostlivosti obyvateľov čeliacich dopadom transformácie, starnutia obyvateľstva a depopulácie území;**  **III.3 Podpora príležitostí, rozvoja a zmysluplného uplatnenia sa pre mladých ľudí;**  **III.4 Zvýšenie atraktivity pracovných príležitostí a vytvorenie pracovných príležitostí s pridanou hodnotou.**  **III.1 Podpora vzdelávania a zvyšovania kvalifikácie a rekvalifikácia pracovnej sily (upskilling a reskilling) s dôrazom na celoživotné vzdelávanie**  Podpora je zameraná na zlepšenie zručností v pokročilých technológiách so zameraním na digitálne inovácie, prechod na zelené hospodárstvo, energetickú účinnosť a obehové hospodárstvo. Cieľom opatrenia je podporiť rozvoj ďalších možností mimoškolského a celoživotného vzdelávania, zlepšenie vytvárania spolupráce medzi vzdelávacími a výskumnými inštitúciami, študentmi a podnikmi. Aktivity sú zamerané na pomoc zraniteľným skupinám obyvateľstva pri hľadaní zamestnania, o ktoré prídu v dôsledku transformačných procesov v priemysle, ťažobnom sektore alebo pri demografických dopadoch transformácie na územie.  V rámci priority budú podporené nasledovné aktivity:   * + podpora vzdelávacích a rekvalifikačných kurzov zameraných na zvyšovanie vedomostí a zručností v podnikovom, obehovom a digitálnom hospodárstve a rozvoj vedomostí a zručností v nových sektoroch zelenej ekonomiky, mimo zanikajúcich priemyselných odvetví;   + podpora vzdelávacích aktivít podporujúcich zvyšovanie digitálnej, finančnej gramotnosti a zvyšovanie právneho povedomia pre dotknutých pracovníkov a uchádzačov o zamestnanie;   + podpora vzdelávacích a školiacich aktivít súvisiacich s efektívnejším využívaním zdrojov a prechodom na obehové hospodárstvo;   + podpora rozvoja podnikania MSP v nových sektoroch mimo zanikajúcich priemyselných odvetví, na základe spolupráce so strednými odbornými školami za účelom praktického vyučovania žiakov a ich prípravy do praxe;   + podpora rozvoja odborného a duálneho vzdelávania zamestnancov v MSP a prípravy zameranej na rozvoj zručností pre inteligentnú špecializáciu, priemyselnú transformáciu a podnikanie;   + podpora podnikateľského vzdelávania v primárnom a sekundárnom stupni vzdelávania;   + podpora prepájania, spolupráce a rozvoja vzdelávania medzi výskumnými inštitúciami a podnikmi s dôrazom na praktické vzdelávanie s cieľom generovania inovácií;   + podpora prepájania, spolupráce a rozvoja vzdelávania na základe spolupráce medzi akademickým sektorom a podnikmi s dôrazom na praktické vzdelávanie;   + kariérne poradenstvo a s ním spojené odborné poradenské služby pre dotknutých pracovníkov a uchádzačov o zamestnanie, ktorí v dôsledku transformácie prišli o prácu;   + podpora a stimulácia vzdelávania v oblasti kreatívnych činností so zameraním na podnikateľské zručnosti s cieľom zvýšiť potenciál ľudských zdrojov pri tvorbe, šírení a ekonomickom zhodnocovaní kreatívnych činností.   **III.2 Zlepšenie sociálnej a zdravotnej starostlivosti obyvateľov čeliacich dopadom transformácie**  Podpora je zameraná na posilnenie poskytovania sociálnych a zdravotníckych služieb, zlepšenie a rozšírenie ich kapacít. Osobitná pozornosť je venovaná riešeniu zdravotnej situácie obyvateľstva ovplyvneného dlhodobo znečisteným prostredím a posilneniu kapacít zariadení sociálnej starostlivosti o seniorov s prihliadnutím na riešenie problému starnutia populácie v dotknutých územiach, ktorá je spôsobená migráciou mladých ľudí z menej rozvinutých regiónov.  V rámci priority budú podporené nasledovné aktivity:   * + posilnenie kapacít organizácií poskytujúcich služby sociálnej starostlivosti zamerané na zmiernenie negatívnych sociálnych dôsledkov spôsobených ukončením ťažby uhlia a dekarbonizačných procesov;   + podpora budovania kapacít miestnych poskytovateľov sociálnych a zdravotných služieb v regióne;   + podpora poradenských služieb a právnej starostlivosti o zraniteľné skupiny ovplyvnené transformačnými procesmi;   + podpora a rozvoj služieb zdravotnej a rehabilitačnej starostlivosti zameranej na zmiernenie negatívnych dôsledkov baníckej činnosti a zdraviu škodlivých priemyselných odvetví;   + podpora vzniku nových a rozvoj existujúcich aktivít v oblasti sociálneho podnikania;   + výstavba, rekonštrukcia a modernizácia zariadení služieb starostlivosti o deti;   + výstavba, rekonštrukcia a modernizácia zariadení služieb starostlivosti o seniorov a hendikepovaných ľudí;   + výstavba, rekonštrukcia a modernizácia zdravotníckych zariadení;   + podpora komunitnej starostlivosti o seniorov, hendikepovaných ľudí s podporou integrácie zdravotných a sociálnych služieb;   + rekonštrukcia a modernizácia komunitných centier poskytujúcich poradenstvo, vzdelávanie či sociálne služby so všeobecne prospešným dopadom v transformujúcom sa regióne;   + podpora vytvárania infraštruktúry pre šport a voľný čas a podpora služieb v oblasti zdravého životného štýlu;   + podpora služieb a inovatívnych prístupov v kúpeľníctve.   **III.3 Podpora príležitostí, rozvoja a zmysluplného uplatnenia sa mladých ľudí**  Podpora je zameraná na rozvoj atraktívnych pracovných príležitostí pre mladú generáciu v nových a rozvíjajúcich sa odvetviach hospodárstva. Cieľom aktivít je riešenie krízy ľudského kapitálu v regiónoch, ktoré sú dôsledkom odlivu mladých vzdelaných ľudí.  V rámci priority budú podporené nasledovné aktivity:   * + podpora vytvárania pracovných miest v MSP, mikropodnikoch a startupoch;   + podpora vzniku startupov a sieťovania a spolupráce v startupovom ekosystéme a škálovania existujúcich startupov;   + vytváranie nových pracovných príležitostí pre mladú generáciu v nových odvetviach hospodárstva s vysokým tempom rastu a v rozvíjajúcich sa odvetviach;   + podpora participatívnych projektov mladých/mládežníckych organizácií s cieľom zvyšovania atraktivity pracovných a voľnočasových činností v regiónoch;   + podpora projektov mladých výskumníkov a inžinierov v oblastiach zameraných na riešenie transformačných dôsledkov v regióne.   **III.4 Zvýšenie atraktivity pracovných príležitostí a vytvorenie pracovných príležitostí s vyššou pridanou hodnotou**  Podpora je zameraná na vytváranie udržateľných pracovných príležitostí pre mladú generáciu v nových rozvíjajúcich sa sektoroch ekonomiky, ako aj pre osoby v produktívnom veku, ktoré prídu o prácu v dôsledku procesu transformácie.  V rámci tejto aktivity je pomoc smerovaná do nasledovných oblastí:   * + podpora vytvárania nových pracovných príležitostí pre zamestnancov, ktorí stratia prácu v dôsledku transformácie v oblasti mimo zanikajúcich priemyselných odvetví;   + podpora vytvárania a udržania pracovných miest v odvetviach zelenej ekonomiky a vo výskume a inováciách;   + podpora vytvárania pracovných miest na revitalizovaných brownfieldoch a v nových industriálnych parkoch. |

**Prijímateľmi** pre Pilier I-III sú: subjekty verejnej správy (subjekty štátnej správy, subjekty územnej samosprávy a subjekty záujmovej samosprávy) a nimi zriaďované subjekty, cirkevné organizácie, súkromný sektor, mimovládne neziskové organizácie.

*Specific territories tageted, including the planned use of territorial tools – Article 17(3)(d)(iv)*

V prípade aktivít podporených z Fondu na spravodlivú transformáciu bude podpora smerovaná do regiónov definovaných v rámci Plánu spravodlivej transformácie.